Østre Romsdalshusveit

Østre Romsdalshusveit er en tidligere veit i Ila i Trondheim som gikk nord-sør fra Mellomila nummer 12/14 og til Nedre Ila 13/17. Veita er en av få veiter som gikk utenom den tradisjonelle bykjernen i Midtbyen.

Historie 
Veita forsvant gradvis gjennom skiftende bebyggelse, sammenslåing av tomter og ulik utnyttelse av tomtegrunn utover 1900-årene. På 1950-tallet ble den nordlige trehusbebyggelsen mot Nedre Ila sanert, og på på begynnelsen av 1960-tallet ble det oppført et større murbygg som tok beslag i den nordlige delen av traseen. Dette bygget ble i sin tur revet i 2004 og erstattet av et leilighetsbygg som delvis gjeninnførte traseen i form av en gangveg. 

Østre Romsdalshusveit fikk sitt navn etter Romsdalsgården, som lå ved Mellomila nummer 16. Denne bygården fikk i sin tur navn etter familien Wiggen som hadde tilhold her. Jakob Wiggen kom til Trondheim fra Romsdal i 1825 og slo seg ned som fisker i Mellomila. Han fikk syv sønner, som alle ble fiskere og som gikk under navnet Romsdalsgutan.

Referanser

Litteratur 

 Paasche, Erling (1983). Historisk litteratur om Trondheim: Trondheim i 1000 år: Historisk Guide, Veitene - Middelalderens gatenett i Trondheim, Trondheim kommune.

Tidligere veier i Trondheim
Ila (Trondheim)